**ODPRTOST DUHOVNIKOV IN ŽUPNIJE ZA RAZLIČNE KARIZME**

**DAJE LJUDEM PRILOŽNOST ZA ODKRIVANJE IN RAST**

**NJIHOVE POKLICANOSTI V NOVIH OBLIKAH SODELOVANJA**

*Meditacija za dekanijsko rekolekcijo, april 2015*

*Pripravil:* Dragan Adam, Ljubljana – Sv. Trojica

Temelj vsakega razmišljanja je Božja beseda ...

»Glede duhovnih darov, bratje, nočem, da ste v nevednosti. [...] Različni so milostni darovi, Duh pa je isti. In različne so službe, isti pa je Gospod. In različna so dela, isti pa je Bog, ki dela vse v vseh. Vsakomur je dano razkritje Duha v skupno korist. Enemu je namreč po Duhu dana beseda modrosti, drugemu pa beseda spoznanja po istem Duhu, komu drugemu vera v istem Duhu, drugemu pa milostni darovi ozdravljanj v enem Duhu, spet drugemu dela moči, drugemu prerokovanje, drugemu razločevanja duhov, komu drugemu raznovrstni jeziki, drugemu pa razlaganje jezikov. Vse to dela eden in isti Duh, ki deli vsakemu posebej, kakor hoče« (1 Kor 12,1.4-11).

Evropa, ki je bila včasih zelo krščanska, izgublja stik z Bogom. Ljudje se ne obračajo več nanj, da bi reševali probleme in vprašanja, ki jim ležijo na srcu. Krščanske vrednote so vedno manj življenjsko merilo in ljudje dokaj redko izjavljajo, da so kristjani, in če so, so mnogokrat samo po imenu, evangeljska načela ne oblikujejo njihovega življenja. To je opazno na mnogih področjih vsakdanjega življenja.

Jezusovi učenci pa verujemo, da Bog v svetu tudi danes ni odsoten. Številne so kali novega življenja, ki tiho, od spodaj porajajo novo življenje, ki bo nekoč v vsej lepoti prišlo na dan. Naj naštejemo samo nekatere posege Duha: poglobljena vera v molitvenih skupinah, spreobrnjenja mnogih, ko romajo na milostne kraje, npr. v Medžugorje, nove spodbude naših pastirjev, škofov in papeža Frančiška.

Močne kali novega življenja pa so tudi različne karizme, ki jih Sveti Duh daje »za prenovitev in obsežnejšo graditev Cerkve«, kakor pravi 2. vatikanski koncil (C 12). Janez Pavel II. se jih je na srečanju gibanj za binkošti 1998, ko je bilo na Trgu sv. Petra v Rimu blizu pol milijona pripadnikov najrazličnejših gibanj, razveselil, saj je v njih videl »odgovor Božje previdnosti na dramatičen izziv konca tisočletja«.

Tudi tedanji kardinal Ratzinger v njih vidi delo Duha: »Glej, nenadoma nekaj, česar ni nihče načrtoval. Sveti Duh je tako rekoč spet prosil za besedo. In v mladih možeh in ženah se je razcvetela vera brez “če” in “toda”, brez skrivalnic in brez izgovorov, živeta vera v njeni celovitosti kot dar, kot dragoceno darilo, ki omogoča življenje« (Novi posegi Duha, 12).

Kakšen pa je namen teh karizem, lahko rečemo vseh, ki jih je Cerkev priznala? Poživiti želijo življenje po evangeliju. Spodbujajo odločitev za Boga, delati zanj. Kako človek ne bi občudoval npr. družin iz nekaterih gibanj, ki se odločijo za oznanjevanje evangelija: gredo k ljudem, ki Boga še ne poznajo, tudi na druge celine, in tam se rodi Cerkev.

Gibanja dostikrat najdejo poti tudi do tistih, do katerih uradna Cerkev ne more priti: poglobili so se na primer stiki z drugimi kristjani, s pripadniki drugih verstev in tudi z neverujočimi, ki si prizadevajo za prave vrednote.

Ob stiku z gibanji se ljudje pogosto spreobračajo. Nekateri gredo po dolgih letih k zakramentom, uredijo poroko, dajo krstiti ali k birmi svoje otroke.

Tudi papež Frančišek večkrat gre z veseljem na njihova srečanja. V soboto, 7. marca letos, se je na Trgu sv. Petra srečal s pripadniki gibanja Občestvo in osvoboditev, ki ga je ustanovil don Luigi Giussani. Bilo jih je 60 tisoč. Zbrane je tudi spodbudil, naj nikoli ne pozabijo, da središče ni karizma, središče je samo eno: Jezus Kristus. Ko v središče postavim svojo duhovno metodo, svojo duhovno pot, svoj način uresničevanja, sem stopil s poti. »Vsa duhovnost, vse karizme Cerkve morajo biti 'decentralizirane': v središču je samo Gospod!« je poudaril.

**Kaj pa v župniji?**

Župnik je seveda župnik vseh faranov, ne bi ravnal prav, če bi se posvetil samo enemu gibanju. Na vrtu Cerkve cvete tisoč cvetov in vsi so Božji dar, vseh smo veseli.

To omenja tudi papež Frančišek v spodbudi Veselje evangelija. Ko govori o župniji, jo imenuje občestvo občestev. Potem pa nadaljuje (št. 29): »Druge cerkvene institucije, temeljna občestva in mala občestva, gibanja in druge oblike združenj so bogastvo Cerkve, ki jih Duh prebuja za evangeliziranje vseh okolij in področij. Pogosto prinašajo novo oznanjevalno gorečnost in zmožnost pogovora s svetom ter prenavljajo Cerkev. Zelo koristno je, da ne izgubijo stika s to tako bogato stvarnostjo krajevne župnije, in se z veseljem vključijo v organsko pastoralo krajevne Cerkve (prim. *Propositio* 26). Ta vključitev jih bo obvarovala, da bi ostale samo z enim delom evangelija in Cerkve ali da se spremenijo v nomade brez korenin.«

Tudi Sklepni dokument plenarnega zbora Cerkve na Slovenskem v točki 436 in dalje govori o gibanjih in naroča: »Zlasti župnije naj bodo v skladu z navodili škofa odprte za gibanja.« A treba je »gojiti duha zaupanja med člani gibanj in duhovniki ter drugimi člani občestva in razvijati zavest komplementarnosti« (439).

Prihaja mi na misel, kar je Mojzes rekel tistim, ki so protestirali, da dva, ki nista bila navzoča v skupini sedemdesetih, ki so prejeli Duha, prav tako prerokujeta. Mojzes pa je odgovoril: »O da bi vse ljudstvo prerokovalo.« Lahko bi rekli: »O da bi bilo v vsaki župniji veliko gibanj!« Jezus nas spodbuja k odprtosti: »Kdor ni proti nam, je za nas« (Mr 9,40).

Vključenost v gibanje najprej **pomaga duhovniku samemu**.Marsikdo je rekel: »Če ne bi bil v tej in tej skupnosti, bi že omagal.« Marsikateri poklic je bil tako rešen. Bog, ki je navzoč, rešuje. Skupnost je rešitev za duhovnika. Ker smo se odpovedali družinam, nam je Gospod podaril drugačno družino, da se duhovniki srečujemo med seboj. Tako duhovnik živi najprej kot kristjan in je z drugimi globlje povezan. In tako lažje gradi Cerkev. Jezus želi, da smo bolj njegovi, in ne kliče samo preko župnika.

Razna gibanja pomagajo h globlji povezanosti v župniji in župnija postane živa, v njej se dogaja vedno nekaj božjega. Zato je prav, da je v župnijskem svetu tudi predstavnik gibanj.

Tudi gibanja pomagajo uresničevati namen prenove celotnega krščanskega življenja, ki jo želijo naši škofje in mi z njimi, izražen pa jev *Pridite in poglejte* št. 59: »Živa občestva Cerkve in njihovi posamezni člani bodo z novo apostolsko gorečnostjo vabili in spremljali brate in sestre k osebni veri, k osebnemu srečanju s Kristusom kot Odrešenikom človeka, da bi se lahko drug drugemu darovali v ljubezni.«

Če torej v župniji uresničujemo občestveno duhovnost, počasi prehajamo od “jaz” in “ti” k “mi”: mi skupaj moramo to in to narediti, to in to pripraviti, mi smo poklicani to Božje življenje prinašati drugim. Vsi skupaj smo ena sama družina, drug drugemu pomagamo, si dajemo zgled, si vlivamo pogum, da na svetem potovanju proti nebeški domovini ne odnehamo. Takrat vsako malo občestvo in celotna župnija postane, kakor želi sveti Janez Pavel II., »dom in šola občestvenosti«.

To potem prepriča ljudi. Tako je bilo pri prvih kristjanih. Ljudje, ki so jih gledali, tako poroča Tertulijan, so govorili: »Glejte, kako se ljubijo med seboj, drug za drugega so pripravljeni umreti.«

Kaj bi si zaželeli na koncu? Da bi tudi za naše župnije, ki so zbrane okrog župnika, ljudje govorili: »Glejte, kako v tej župniji ljubijo drug drugega, in drug za drugega so pripravljeni dati življenje.«

*In še vprašanja za premislek ...*

* Katere težave se kažejo v naših župnijah glede gibanj in novih cerkvenih skupnosti? Ali se zavedam, da so to porodne bolečine, in da bodo z dozorevanjem članov minile?
* Kako je v naši župniji? Ali pomagam ljudem, da bi bili odprti za Božje delovanje v vseh cerkvenih občestvih?